title: 2012/759/EU: Sklep Sveta z dne 29. novembra 2012 o določitvi stališča, ki se zavzame v imenu Evropske unije v Generalnem svetu Svetovne trgovinske organizacije o pristopu Republike Tadžikistan k STO

text:
               8.12.2012

               SL

               Uradni list Evropske unije

               L 336/81

         SKLEP SVETA
   z dne 29. novembra 2012
   o določitvi stališča, ki se zavzame v imenu Evropske unije v Generalnem svetu Svetovne trgovinske organizacije o pristopu Republike Tadžikistan k STO
   (2012/759/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 91, člena 100(2) in člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Vlada Republike Tadžikistan je 29. maja 2001 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.

               (2)

               Delovna skupina za pristop Republike Tadžikistan je bila ustanovljena 18. julija 2001, da se dogovori o pristopnih pogojih, sprejemljivih za Republiko Tadžikistan in vse članice STO.

               (3)

               Komisija je v imenu Unije s pogajanji določila celovit sklop zavez Republike Tadžikistan za odpiranje trga, ki izpolnjuje zahteve Unije.

               (4)

               Te zaveze so zdaj zajete v Protokolu o pristopu Republike Tadžikistan k STO.

               (5)

               Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Tadžikistan.

               (6)

               Protokol o pristopu bi bilo zato treba odobriti.

               (7)

               Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

               (8)

               Zato je treba določiti stališče, ki se zavzame v imenu Unije v okviru Generalnega sveta STO glede pristopa Tadžikistana k STO –

         SPREJEL NASLEDNJI SKLEP:
   Člen 1
   Stališče, ki se zavzame v imenu Evropske unije v okviru Generalnega sveta Svetovne trgovinske organizacije glede pristopa Republike Tadžikistan k STO je, da se pristop odobri.
   Člen 2
   Ta sklep začne veljati na dan sprejetja.

      V Bruslju, 29. novembra 2012

            Za Svet

            Predsednik

         N. SYLIKIOTIS


title: Sklep Sveta (EU) 2016/1352 z dne 4. avgusta 2016 o pravilniku, ki se uporablja za nacionalne strokovnjake, napotene v Evropsko obrambno agencijo, in razveljavitvi Sklepa 2004/677/ES

text:
               12.8.2016

               SL

               Uradni list Evropske unije

               L 219/82

         SKLEP SVETA (EU) 2016/1352
   z dne 4. avgusta 2016
   o pravilniku, ki se uporablja za nacionalne strokovnjake, napotene v Evropsko obrambno agencijo, in razveljavitvi Sklepa 2004/677/ES
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 42 ter 45 Pogodbe,
   ob upoštevanju Sklepa Sveta (SZVP) 2015/1835 z dne 12. oktobra 2015 o določitvi statuta, sedeža in načina delovanja Evropske obrambne agencije (1) in zlasti člena 11 Sklepa,
   ob upoštevanju naslednjega:

               (1)

               Napotitev strokovnjakov naj bi Evropski obrambni agenciji (v nadaljnjem besedilu: agencija) omogočila izkoristiti visoko raven znanja in poklicnih izkušenj teh strokovnjakov, zlasti na področjih, na katerih takšno strokovno znanje agenciji ni zlahka dostopno.

               (2)

               Izmenjavo poklicnih izkušenj in znanja na področju obrambe, opisano v Sklepu (SZVP) 2015/1835, ter s tem povezane podporne naloge bi bilo treba dopolniti z začasno dodelitvijo napotenih nacionalnih strokovnjakov iz javnih sektorjev držav članic.

               (3)

               Pravice in dolžnosti napotenih nacionalnih strokovnjakov bi morale zagotavljati, da svoje naloge opravljajo izključno v interesu agencije.

               (4)

               Izraz „napotitev“ bi bilo treba razumeti v okviru tega sklepa.

               (5)

               Ker bi morali s pravili, določenimi v tem sklepu, nadomestiti pravila iz Sklepa Sveta 2004/677/ES (2), bi bilo treba navedeni sklep razveljaviti –

         SPREJEL NASLEDNJI SKLEP:

      POGLAVJE I

         Splošne določbe

   Člen 1
   Področje uporabe
   Pravila, določena v tem sklepu, se uporabljajo za nacionalne strokovnjake, napotene v agencijo, ki izpolnjujejo pogoje iz člena 2 in ki so strokovnjaki, napoteni iz javnih uprav sodelujočih držav članic na nacionalni ali regionalni ravni, zlasti iz ministrstev za obrambo in/ali drugih agencij, organov, kolegijev za nacionalno obrambo, raziskovalnih institutov, vključno s tistimi iz člena 11(4)(b) Sklepa (SZVP) 2015/1835.
   V skladu s členom 11(4)(a) Sklepa (SZVP) 2015/1835 se strokovnjaki:

               —

               iz tretjih držav, s katerimi je agencija sklenila upravne dogovore, ali

               —

               iz organizacij/subjektov, ki imajo upravni dogovor z agencijo, če je napoteni nacionalni strokovnjak državljan države članice ali tretje države, s katero je agencija sklenila upravni dogovor,

         v skladu s členom 26(1) navedenega sklepa napotijo ali dodelijo agenciji ob soglasju usmerjevalnega odbora in v skladu s pogoji, določenimi v navedenih dogovorih.
   Člen 2
   Pogoji za napotitev
   V agencijo je mogoče napotiti strokovnjake, ki:

               1.

               so bili pred napotitvijo vsaj 12 mesecev stalno ali pogodbeno zaposleni pri svojem delodajalcu;

               2.

               v celotnem obdobju napotitve ostajajo zaposleni pri svojem delodajalcu, ki jih še naprej plačuje;

               3.

               imajo vsaj tri leta delovnih izkušenj, pridobljenih na delovnem mestu s polnim delovnim časom, z obrambnimi, upravnimi, znanstvenimi, tehničnimi, operativnimi, svetovalnimi ali nadzornimi funkcijami, ki zadevajo izvajanje dodeljenih nalog. Pred napotitvijo delodajalec agenciji zagotovi potrdilo o zaposlitvi strokovnjaka, ki se nanaša na predhodnih 12 mesecev;

               4.

               so državljani sodelujoče države članice ali zanje veljajo določbe iz drugega odstavka člena 1;

               5.

               imajo za opravljanje svojih nalog temeljito znanje enega uradnega jezika ene od sodelujočih držav članic in zadovoljivo znanje drugega od teh jezikov.

         Člen 3
   Izbirni postopek
   1.   Napoteni nacionalni strokovnjaki so izbrani po odprtem in preglednem postopku, določenem v skladu s členom 42.
   2.   Brez poseganja v člen 2(4) so nacionalni strokovnjaki v agencijo napoteni zato, da ji zagotovijo storitve oseb z usposobljenostjo, učinkovitostjo in integriteto (zaslugami), ki so v skladu z najvišjimi standardi. Izbrani so med državljani sodelujočih držav članic na najširši možni geografski osnovi. Sodelujoče države članice in agencija skušajo skupaj zagotoviti čim večje ravnotežje med moškimi in ženskami ter upoštevajo načelo enakih možnosti.
   3.   Razpis za prijavo interesa se pošlje stalnim predstavništvom sodelujočih držav članic, misijam tretjih držav, organizacijam ali subjektom, kot je primerno in objavljeno na spletnem mestu agencije. V razpisu se navedejo opisi delovnih mest, izbirna merila in rok za oddajo vlog. Kandidate za napotene nacionalne strokovnjake morajo sponzorirati njihovi nacionalni organi, organizacije ali subjekti. Pisno potrdilo o sponzorstvu se na agencijo naslovi čim bliže končnemu roku za prejem vlog in v vsakem primeru najpozneje do datuma zaposlitve.
   4.   V primeru brezplačno napotenih nacionalnih strokovnjakov in nacionalnih strokovnjakov, ki se poklicno usposabljajo, lahko agencija sklene, da se napoteni nacionalni strokovnjak izbere brez upoštevanja izbirnih postopkov iz odstavkov 1 in 2.
   5.   Pri napotitvi strokovnjakov se upoštevajo posebne zahteve in proračunske zmogljivosti agencije.
   6.   Agencija pripravi dosje za vsakega posameznega napotenega nacionalnega strokovnjaka, ki vsebuje ustrezne upravne informacije.
   Člen 4
   Upravni postopek za napotitev
   Napotitev se izvede z izmenjavo pisem med izvršnim direktorjem agencije in stalnim predstavništvom ali misijo zadevne države članice, organizacije ali subjekta, kot je primerno. V izmenjavi pisem se navedeta kraj napotitve in funkcionalna skupina, v katero se razvrsti napoteni nacionalni strokovnjak, ki je funkcionalna skupina upravnih uslužbencev (v nadaljnjem besedilu: AD) ali funkcionalna skupina strokovno-tehničnih uslužbencev (v nadaljnjem besedilu: AST). V izmenjavi pisem se navedeta tudi direktorat ali enota, kamor je napoten nacionalni strokovnjak, ter podroben opis nalog, ki jih bo opravljal. Izmenjavi pisem se priloži izvod pravilnika, ki velja za strokovnjake, napotene v agencijo.
   Člen 5
   Obdobje napotitve
   1.   Obdobje napotitve ni krajše od dveh mesecev in daljše od treh let. Lahko se zaporedoma podaljša, pri čemer v celoti ne presega štirih let.
   Izvršni direktor agencije lahko sicer na prošnjo zadevnega direktorja in ob predhodnem soglasju delodajalca po izteku najdaljšega obdobja štirih let iz prvega pododstavka izjemoma odobri eno ali več podaljšanj napotitve za največ dve dodatni leti.
   2.   Obdobje napotitve se določi na začetku v izmenjavi pisem iz člena 4. Enak postopek se uporabi za morebitno obnovitev in podaljšanje obdobja napotitve ali spremembo delovnega mesta.
   3.   Nacionalni strokovnjak, ki je že bil napoten v agencijo, je lahko po posvetovanju z matično nacionalno upravo ponovno napoten, če še vedno izpolnjuje pogoje za napotitev iz člena 2 in v okviru najvišje skupne meje iz člena 11(5) Sklepa (SZVP) 2015/1835.
   Člen 6
   Obveznosti delodajalca
   V celotnem obdobju napotitve nacionalnih strokovnjakov delodajalec še naprej:

               (a)

               napotenemu nacionalnemu strokovnjaku izplačuje plačo;

               (b)

               ohrani odgovornost za vse socialne pravice napotenega nacionalnega strokovnjaka, zlasti v zvezi s socialno varnostjo, zavarovanjem in pokojnino, ter

               (c)

               ob upoštevanju točke (d) člena 10(2) ohranja upravni status napotenega nacionalnega strokovnjaka kot stalnega uradnika ali pogodbenega uslužbenca in o vseh spremembah upravnega statusa napotenega nacionalnega strokovnjaka kot stalnega uradnika ali pogodbenega uslužbenca obvesti izvršnega direktorja agencije.

         Člen 7
   Naloge
   1.   Napoteni nacionalni strokovnjaki pomagajo uslužbencem agencije ter izvajajo naloge in dolžnosti, ki jim jih dodeli izvršni direktor agencije.
   2.   Ob upoštevanju sestave osebja agencije in zlasti njegove vloge pri doseganju rezultatov agencije lahko izvršni direktor napotenemu nacionalnemu strokovnjaku zaupa upravljavske naloge, če je to v interesu službe.
   Napoteni nacionalni strokovnjak v nobenem primeru ne more sprejemati pravnih zavez v imenu agencije.
   3.   Napoteni nacionalni strokovnjak se lahko udeležuje službenih potovanj in sestankov. Izvršni direktor lahko sklene, da bo udeležbo napotenega nacionalnega strokovnjaka na službenih potovanjih in sestankih omejil le na:

               (a)

               spremljanje uslužbenca agencije ali

               (b)

               opazovalne oziroma informativne namene, če se službene poti ali sestanka udeleži sam.

         4.   Agencija obdrži izključno odgovornost za potrditev rezultatov nalog, ki jih izvaja napoteni nacionalni strokovnjak.
   5.   Agencija, delodajalec napotenega nacionalnega strokovnjaka in napoteni nacionalni strokovnjak storijo vse potrebno, da bi se izognili vsakemu dejanskemu ali morebitnemu navzkrižju interesov v zvezi z nalogami nacionalnega strokovnjaka v obdobju napotitve. Agencija napotenega nacionalnega strokovnjaka in njegovega delodajalca zato pravočasno obvesti o načrtovanih nalogah ter vsakega od njiju zaprosi za pisno potrditev, da ni nobenega razloga, da napotenemu nacionalnemu strokovnjaku ne bi dodelili teh nalog.
   Od napotenega nacionalnega strokovnjaka se zahteva zlasti izjava o morebitnem neskladju med njegovimi družinskimi razmerami (zlasti poklicnimi dejavnostmi bližnjih družinskih članov ali članov razširjene družine oziroma morebitnimi pomembnimi finančnimi interesi strokovnjaka ali članov družine) in predlaganimi nalogami med napotitvijo.
   Delodajalec in napoteni nacionalni strokovnjak se zavežeta, da bosta agencijo obvestila o vsaki spremembi okoliščin med napotitvijo, ki bi lahko povzročila morebitno navzkrižje interesov.
   6.   Kadar po mnenju agencije narava nalog, dodeljenih napotenemu nacionalnemu strokovnjaku, zahteva posebne varnostne ukrepe, se pred napotitvijo nacionalnega strokovnjaka opravi varnostno preverjanje.
   Člen 8
   Pravice in obveznosti napotenih nacionalnih strokovnjakov
   1.   V obdobju napotitve nacionalni strokovnjak deluje neoporečno. Pri tem velja zlasti:

               (a)

               napoteni nacionalni strokovnjak opravlja naloge, ki so mu dodeljene, in tudi sicer deluje le ob upoštevanju interesov agencije.
               Pri opravljanju svojih nalog predvsem ne sprejema nobenih navodil svojega delodajalca, katere koli vlade ali druge osebe, zasebnega podjetja oziroma javnega organa in ne opravlja dejavnosti zanje;

               (b)

               napoteni nacionalni strokovnjak se vzdrži vseh dejanj in zlasti javnega izražanja mnenj, ki bi lahko vplivala na njegov položaj v agenciji;

               (c)

               napoteni nacionalni strokovnjak obvesti svojega nadrejenega, kadar se mora pri opravljanju svojih nalog izreči o zadevi, pri katere obravnavi ali rešitvi ima osebni interes, ki bi lahko ogrozil njegovo neodvisnost;

               (d)

               napoteni nacionalni strokovnjak ne sme brez dovoljenja, pridobljenega v skladu s pogoji in pravili, ki veljajo v agenciji, sam ali v sodelovanju z drugimi objaviti ali povzročiti objave kakršnega koli besedila, ki se nanaša na delovanje Unije. Dovoljenje je lahko zavrnjeno le, kadar bi načrtovana objava posegla v interese agencije ali Unije;

               (e)

               vse pravice iz kakršnega koli dela, ki ga napoteni nacionalni strokovnjak opravi pri izvrševanju svojih dolžnosti, so last agencije;

               (f)

               napoteni nacionalni strokovnjak prebiva v kraju napotitve ali v takšni oddaljenosti od njega, ki mu omogoča ustrezno opravljanje dodeljenih nalog;

               (g)

               napoteni nacionalni strokovnjak pomaga in svetuje nadrejenim, ki jim je bil dodeljen; tem nadrejenim prav tako odgovarja za opravljanje nalog, ki so mu bile zaupane.

         2.   Napoteni nacionalni strokovnjak v obdobju napotitve in po njegovem koncu čim bolj diskretno ravna z vsemi dejstvi in informacijami, ki jih pridobi pri opravljanju svojih nalog ali v zvezi z njim. Nepooblaščenim osebam v nobeni obliki ne razkrije nobenega dokumenta ali informacije, ki v skladu s predpisi še niso bili razkriti javnosti, in jih ne uporabi v osebno korist.
   3.   Napoteni nacionalni strokovnjak mora tudi po koncu obdobja napotitve pri opravljanju novih nalog ter sprejemanju določenih delovnih mest ali ugodnosti ravnati pošteno in diskretno.
   Zato napoteni nacionalni strokovnjak v treh letih po koncu obdobja napotitve agencijo nemudoma obvesti o vseh dolžnostih ali nalogah, ki bi lahko povzročile navzkrižje interesov v zvezi z nalogami, ki jih je opravljal v času napotitve.
   4.   Za napotenega nacionalnega strokovnjaka se uporabljajo varnostna pravila, ki veljajo v agenciji, vključno s pravili o varstvu podatkov in pravili agencije o zaščiti omrežij. Za napotenega nacionalnega strokovnjaka se uporabljajo tudi pravila o zaščiti finančnih interesov agencije.
   5.   V primeru neupoštevanja določb iz odstavkov 1, 2 in 4 tega člena v času napotitve lahko agencija v skladu s točko (c) člena 10(2) prekine napotitev nacionalnega strokovnjaka.
   6.   Napoteni nacionalni strokovnjak nemudoma pisno obvesti svojega nadrejenega, če med napotitvijo izve za dejstva, na podlagi katerih je mogoča domneva o obstoju:

               (a)

               morebitnih nezakonitih dejavnosti, vključno z goljufijo ali korupcijo, škodljivo za interese agencije, ali

               (b)

               ravnanja v zvezi z izpolnjevanjem poklicnih dolžnosti, ki bi lahko pomenilo hudo kršitev obveznosti uslužbencev agencije ali napotenih nacionalnih strokovnjakov.

         Ta odstavek se uporablja tudi v primeru, ko uslužbenec ali katera koli druga oseba, ki je v službi institucije Unije ali zanjo opravlja delo, hudo krši podobne obveznosti.
   7.   Kadar nadrejeni prejme obvestilo iz odstavka 6 tega člena, sprejme ukrepe iz člena 27 Sklepa Sveta (EU) 2016/1351 (3) (v nadaljnjem besedilu: kadrovski predpisi agencije). Za nadrejenega v skladu s členom 4 tega sklepa veljajo členi 27, 28 in 29 kadrovskih predpisov agencije. Te določbe se smiselno uporabljajo tudi za zadevnega napotenega nacionalnega strokovnjaka, s čimer se zagotovi spoštovanje njegovih pravic.
   Člen 9
   Začasna prekinitev napotitve
   1.   Agencija lahko na pisno zahtevo napotenega nacionalnega strokovnjaka ali njegovega delodajalca ter ob soglasju slednjega odobri začasno prekinitev napotitve in opredeli pogoje te prekinitve. Med začasno prekinitvijo:

               (a)

               se ne izplačujejo nadomestila iz člena 19;

               (b)

               se stroški iz člena 20 povrnejo le, če začasno prekinitev zahteva agencija.

         2.   Agencija obvesti delodajalca in stalno predstavništvo ali misijo zadevne države.
   Člen 10
   Prenehanje obdobja napotitve
   1.   Ob upoštevanju odstavka 2 lahko napotitev preneha na zahtevo agencije ali delodajalca napotenega nacionalnega strokovnjaka s trimesečnim odpovednim rokom. Preneha lahko tudi na zahtevo napotenega nacionalnega strokovnjaka ob enakem odpovednem roku ter soglasju njegovega delodajalca in agencije.
   2.   V nekaterih izjemnih okoliščinah lahko napotitev brez odpovednega roka preneha na podlagi:

               (a)

               odločitve delodajalca napotenega nacionalnega strokovnjaka, če je to v skladu s ključnimi interesi delodajalca;

               (b)

               dogovora med agencijo in delodajalcem na zahtevo napotenega nacionalnega strokovnjaka obema strankama, če je to v skladu s ključnimi osebnimi ali poklicnimi interesi napotenega nacionalnega strokovnjaka;

               (c)

               odločitve agencije, če pride do hujšega neizpolnjevanja obveznosti iz tega sklepa s strani napotenega nacionalnega strokovnjaka. Agencija se poveže s stalnim predstavništvom ali misijo zadevne države ter upošteva katere koli pripombe, prejete v zvezi s svojo odločitvijo;

               (d)

               odločitve agencije v primeru prenehanja ali spremembe upravnega statusa napotenega nacionalnega strokovnjaka kot stalnega uradnika ali pogodbenega uslužbenca delodajalca. Napoteni nacionalni strokovnjak ima pred prenehanjem napotitve možnost, da predloži svoje pripombe.

         3.   V primeru prenehanja napotitve na podlagi točke (c) odstavka 2 se agencija nemudoma posvetuje z delodajalcem in stalnim predstavništvom ali misijo zadevne države.

      POGLAVJE II

         Delovni pogoji

   Člen 11
   Socialna varnost
   1.   Pred napotitvijo delodajalec potrdi agenciji, da bo za napotenega nacionalnega strokovnjaka med napotitvijo veljala zakonodaja s področja socialne varnosti, ki se uporablja za nacionalno javno upravo ali organizacijo oziroma subjekt, kjer je zaposlen napoteni nacionalni strokovnjak. V ta namen zadevna javna uprava agenciji zagotovi potrdilo iz člena 19(2) Uredbe (ES) št. 987/2009 Evropskega parlamenta in Sveta ( (4)) (v nadaljnjem besedilu: prenosljivi dokument A1). Organizacija oziroma subjekt napotenemu nacionalnemu strokovnjaku zagotovi potrdilo, enakovredno prenosljivemu dokumentu A1, ki dokazuje, da zakonodaja s področja socialne varnosti, ki se uporablja, zagotavlja kritje stroškov zdravstvenega varstva v tujini.
   2.   Ob začetku obdobja napotitve agencija napotenega nacionalnega strokovnjaka zavaruje za primer nesreče. Agencija napotenemu nacionalnemu strokovnjaku zagotovi izvod pogojev tega zavarovanja na dan, ko se zglasi izvršnemu direktorju agencije, da uredi upravne formalnosti, povezane z napotitvijo.
   3.   Če je v okviru službenega potovanja, ki se ga napoteni nacionalni strokovnjak udeleži v skladu s členom 7(2) in členom 29, potrebno dodatno ali posebno zavarovanje, zadevne stroške krije agencija, v primeru brezplačno napotenih nacionalnih strokovnjakov in nacionalnih strokovnjakov, ki se poklicno usposabljajo, pa matična nacionalna uprava, in sicer po posvetovanju z zadevno državo članico glede službenega potovanja.
   Člen 12
   Delovni čas
   1.   Za napotenega nacionalnega strokovnjaka se uporabljajo pravila, ki veljajo v agenciji in urejajo delovni čas, glede na pogoje delovnega mesta v agenciji, na katerega je dodeljen napoteni nacionalni strokovnjak.
   2.   Napoteni nacionalni strokovnjak ves čas napotitve dela s polnim delovnim časom. Agencija lahko na podlagi ustrezno utemeljene zahteve direktorja in po pridobljenem soglasju delodajalca napotenemu nacionalnemu strokovnjaku odobri skrajšani delovni čas, če je to združljivo z interesi agencije.
   3.   V primeru odobritve skrajšanega delovnega časa napoteni nacionalni strokovnjak dela vsaj polovico običajnega delovnega časa.
   Člen 13
   Odsotnost zaradi bolezni ali nezgode
   1.   V primeru odsotnosti zaradi bolezni ali nezgode napoteni nacionalni strokovnjak čim prej obvesti svojega nadrejenega in navede svoj trenutni naslov. Če je napoteni nacionalni strokovnjak odsoten več kot tri zaporedne dni, predloži zdravniško potrdilo, od njega pa se lahko tudi zahteva, da opravi zdravniški pregled, ki ga organizira agencija.
   2.   Kadar odsotnost zaradi bolezni ali nezgode, ki ne traja več kot tri dni, v obdobju 12 mesecev presega 12 dni, se od napotenega nacionalnega strokovnjaka zahteva zdravniško potrdilo za vsako nadaljnjo odsotnost zaradi bolezni ali nezgode.
   3.   Kadar odsotnost zaradi bolezni ali nezgode traja dlje kot en mesec ali presega dolžino obdobja zaposlitve napotenega nacionalnega strokovnjaka – upošteva se daljše od navedenih obdobij –, se izplačevanje nadomestil iz člena 19(1) in (2) avtomatično prekine. Ta odstavek se ne uporablja v primeru bolezni, povezane z nosečnostjo. Odsotnosti zaradi bolezni ali nezgode ni mogoče podaljšati preko obdobja napotitve zadevne osebe.
   4.   Vendar pa napoteni nacionalni strokovnjak, ki je bil v obdobju napotitve žrtev nezgode pri delu, še naprej v celoti prejema nadomestila iz člena 19(1) in (2) v obdobju delovne nezmožnosti, in sicer do konca obdobja napotitve.
   Člen 14
   Letni dopust, izredni dopust in prazniki
   1.   Brez poseganja v posebne določbe iz tega sklepa se za napotenega nacionalnega strokovnjaka uporabljajo pravila o letnem dopustu, izrednem dopustu in praznikih, ki veljajo v agenciji.
   2.   Napoteni nacionalni strokovnjak za dopust potrebuje predhodno odobritev enote, ki ji je dodeljen.
   3.   Na ustrezno utemeljeno prošnjo delodajalca lahko agencija v obdobju 12 mesecev odobri največ dva dni dodatnega izrednega dopusta. Prošnje se obravnavajo za vsak primer posebej.
   4.   Napoteni nacionalni strokovnjak izgubi pravico do dni letnega dopusta, ki jih ne izkoristi do konca obdobja napotitve.
   5.   Izvršni direktor agencije lahko napotenemu nacionalnemu strokovnjaku, katerega napotitev traja manj kot šest mesecev, na njegovo ustrezno utemeljeno prošnjo odobri izredni dopust. V celotnem obdobju napotitve lahko odobri največ tri dni takega izrednega dopusta. Zadevni direktor se pred odobritvijo takšnega dopusta posvetuje s kadrovsko službo agencije.
   Člen 15
   Izredni dopust za usposabljanje
   Ne glede na člen 14(3) lahko agencija napotenim nacionalnim strokovnjakom, katerih napotitev traja najmanj šest mesecev, odobri dodatni izredni dopust za usposabljanje, ki ga organizira delodajalec, če delodajalec predloži ustrezno utemeljeno prošnjo z namenom ponovne vključitve napotenega nacionalnega strokovnjaka.
   Člen 16
   Materinski in očetovski dopust
   1.   Za napotene nacionalne strokovnjake se uporabljajo pravila o materinskem in očetovskem dopustu, ki veljajo v agenciji.
   2.   Kadar nacionalna zakonodaja delodajalca omogoča daljši materinski dopust, se napotitev na prošnjo napotenega nacionalnega strokovnjaka in po predhodnem soglasju delodajalca prekine za obdobje, ki presega čas dopusta, ki ga odobri agencija. V tem primeru se ob koncu napotitve, če to upravičujejo interesi agencije, doda obdobje, enako prekinitvi.
   3.   Ne glede na odstavek 1 lahko napoteni nacionalni strokovnjak po predhodnem soglasju delodajalca zaprosi za prekinitev napotitve v celotnem obdobju, ko je odobren materinski dopust. V tem primeru se ob koncu napotitve, če to upravičujejo interesi agencije, doda obdobje, enako prekinitvi.
   4.   Odstavka 2 in 3 se uporabljata tudi v primeru posvojitve.
   5.   Na prošnjo napotene nacionalne strokovnjakinje, ki doji, se ji na podlagi zdravniškega potrdila o tem lahko odobri izredni dopust, ki traja največ štiri tedne od konca materinskega dopusta in med katerim prejema nadomestila iz člena 19.
   Člen 17
   Upravljanje in nadzor
   Za upravljanje delovnega časa in odsotnosti ter nadzor nad njimi sta zadolžena kadrovska služba in direktorat ali enota, ki ji je dodeljen napoteni nacionalni strokovnjak, v skladu s pravili in postopki, ki veljajo v agenciji.

      POGLAVJE III

         Nadomestila in stroški

   Člen 18
   Izračun nadomestil in potnih stroškov
   1.   Za namene tega sklepa kraj zaposlitve, napotitve in povratka napotenega nacionalnega strokovnjaka določi agencija glede na njihovo geografsko lego, ki temelji na zemljepisni dolžini in širini in jo izračuna kadrovska služba.
   2.   Za namene tega sklepa:

               (a)

               kraj zaposlitve pomeni kraj, kjer je napoteni nacionalni strokovnjak opravljal naloge za svojega delodajalca pred napotitvijo;

               (b)

               je kraj napotitve Bruselj;

               (c)

               kraj povratka pomeni kraj, kjer bo napoteni nacionalni strokovnjak opravljal svojo glavno dejavnost po koncu napotitve.

         Kraj zaposlitve se določi v izmenjavi pisem iz člena 4.
   3.   Za namene uporabe tega člena se okoliščine, povezane z delom, ki ga je napoteni nacionalni strokovnjak opravil za katero koli državo razen tiste, v katero je napoten, ne upoštevajo.
   Člen 19
   Nadomestila
   1.   Napoteni nacionalni strokovnjak ima v celotnem obdobju napotitve pravico do dnevnega nadomestila po istih merilih kot izselitveni dodatek za začasno zaposlene uslužbence iz člena 4 Priloge IV h kadrovskim predpisom agencije. Če so ta merila izpolnjena, znaša dnevno nadomestilo za življenjske stroške 128,67 EUR. Če niso, znaša 32,18 EUR. Enakovredno je nadomestilu, izplačanemu nacionalnim strokovnjakom, ki so napoteni v generalni sekretariat Sveta Evropske unije.
   2.   Napoteni nacionalni strokovnjak je v celotnem obdobju napotitve upravičen do dodatnega mesečnega nadomestila, ki se izplača v skladu s spodnjo tabelo:

               Geografska oddaljenost med krajem zaposlitve in krajem napotitve (v km)

               Znesek v eurih

               0–150

               0,00

               > 150

               82,70

               > 300

               147,03

               > 500

               238,95

               > 800

               385,98

               > 1 300

               606,55

               > 2 000

               726,04

         3.   Nadomestila iz odstavkov 1 in 2 so namenjena tudi kritju stroškov selitve napotenih nacionalnih strokovnjakov in kakršnih koli letnih potnih stroškov med napotitvijo. Izplačujejo se za čas službenih potovanj, letnega dopusta, materinskega, očetovskega ali posvojiteljskega dopusta, izrednega dopusta in praznikov, ki jih odobri agencija, brez poseganja v člene 14, 15 in 16. V primeru odobritve skrajšanega delovnega časa je napoteni nacionalni strokovnjak upravičen do sorazmerno znižanih nadomestil.
   4.   Ob začetku napotitve nacionalni strokovnjak prejme predujem v znesku, ki ustreza 75 dnevnim nadomestilom, s tem nakazilom pa preneha vsakršna upravičenost do vseh takšnih nadaljnjih nadomestil za obdobje, na katero se to izplačilo nanaša. Če se napotitev v agencijo konča pred iztekom obdobja, ki se upošteva pri izračunu predujma, mora napoteni nacionalni strokovnjak vrniti znesek, ki ustreza preostanku tega obdobja.
   5.   Delodajalec ob izmenjavi pisem iz člena 4 agencijo obvesti o vseh izplačilih, podobnih tistim iz odstavkov 1 in 2 tega člena, ki jih je prejel napoteni nacionalni strokovnjak. Vse take zneske se odšteje od ustreznih nadomestil, ki jih agencija izplača napotenemu nacionalnemu strokovnjaku.
   6.   Posodobitev osebnih prejemkov in nadomestil, sprejeta v skladu s členom 60 kadrovskih predpisov agencije, samodejno velja za mesečna in dnevna nadomestila v mesecu po njihovem sprejetju brez učinka za nazaj. Po posodobitvi se novi zneski objavijo v seriji C Uradnega lista Evropske unije.
   Člen 20
   Potni stroški
   1.   Napoteni nacionalni strokovnjak ima ob začetku napotitve pravico do pavšalnega povračila potnih stroškov.
   2.   Pavšalno povračilo temelji na kilometrini za geografsko razdaljo med krajem zaposlitve in krajem napotitve. Kilometrina se določi v skladu s členom 7 Priloge IV h kadrovskim predpisom agencije.
   3.   Napoteni nacionalni strokovnjak ima ob koncu napotitve pravico do povračila potnih stroškov do kraja povratka. To povračilo ne sme biti višje od zneska, do katerega bi bil napoteni nacionalni strokovnjak upravičen v primeru vrnitve v kraj zaposlitve.
   4.   Potni stroški za družinske člane napotenega nacionalnega strokovnjaka se ne povrnejo.
   Člen 21
   Službena potovanja in stroški službenih potovanj
   1.   Napoteni nacionalni strokovnjak je lahko poslan na službeno potovanje.
   2.   Stroški službenega potovanja se povrnejo v skladu z določbami, veljavnimi v agenciji.
   Člen 22
   Usposabljanje
   Napoteni nacionalni strokovnjak ima pravico obiskovati tečaje usposabljanja, ki jih organizira agencija, če to upravičujejo interesi agencije. Pri odločanju, ali napoteni nacionalni strokovnjak lahko obiskuje tečaj, se upoštevajo njegovi interesi, upravičeni zlasti z vidika njegove poklicne kariere po koncu napotitve.
   Člen 23
   Upravne določbe
   1.   Napoteni nacionalni strokovnjak se prvi dan napotitve zglasi v ustrezni kadrovski službi, da uredi zahtevane administrativne formalnosti. Napoteni nacionalni strokovnjak delo nastopi na prvi ali šestnajsti dan v mesecu.
   2.   Plačila agencije se izplačujejo v eurih.

      POGLAVJE IV

         Brezplačno napoteni strokovnjaki

   Člen 24
   Brezplačno napoteni strokovnjaki
   1.   Napoteni nacionalni strokovnjak je lahko v obdobju napotitve v agencijo brezplačno napoteni nacionalni strokovnjak.
   Agencija v okviru takšne napotitve ne izplačuje nobenih nadomestil ali povračil stroškov, razen stroškov iz člena 25, če je to primerno.
   2.   Za brezplačno napotene nacionalne strokovnjake se členi 18, 19 in 20 ne uporabljajo.
   Brez poseganja v člen 8 ravnanje brezplačno napotenega nacionalnega strokovnjaka vedno odraža dejstvo, da je napoten v agencijo, in nikoli ne sme škodovati njegovemu položaju v agenciji.
   Člen 25
   Službena potovanja
   1.   Če se brezplačno napoteni nacionalni strokovnjak udeleži službenega potovanja v kraj, ki ni kraj napotitve, ter med agencijo in delodajalcem ni dogovorjeno drugače, brezplačno napoteni nacionalni strokovnjak prejme povračilo v skladu s pravili, ki v zvezi s povračilom stroškov službenih potovanj veljajo za uradnike.
   2.   Če agencija uradnikom v okviru službenega potovanja zagotovi posebno zavarovanje za povečano tveganje, se tudi brezplačno napotenemu nacionalnemu strokovnjaku, ki se udeleži tega službenega potovanja, zagotovi tako zavarovanje.
   3.   Za brezplačno napotenega nacionalnega strokovnjaka, ki je na službenem potovanju zunaj ozemlja Unije, se uporabljajo varnostne ureditve agencije, ki veljajo za taka službena potovanja.
   Člen 26
   Brezplačno napoteni nacionalni strokovnjaki niso vključeni v kadrovski načrt. Usmerjevalni odbor je zaradi preglednosti in v informativne namene kljub temu obveščen o njihovem številu v okviru letnega poročila izvršnega direktorja.

      POGLAVJE V

         Napoteni Nacionalneistrokovnjaki, plačani iz proračunov, povezanih z ad hoc projekti ali programi

   Člen 27
   Ta sklep se uporablja tudi za napotene nacionalne strokovnjake, katerih nadomestila so plačana iz proračunov, povezanih z ad hoc projekti ali programi agencije iz členov 19 in 20 Sklepa (SZVP) 2015/1835 (v nadaljnjem besedilu: ad hoc napoteni nacionalni strokovnjaki).
   Člen 28

      Ad hoc napoteni nacionalni strokovnjaki so dodeljeni izključno ad hoc projektom ali programom, katerih proračunska sredstva se uporabljajo za plačevanje nadomestil in stroškov.
   Zaposlitev ad hoc napotenih nacionalnih strokovnjakov je odvisna od predhodne odobritve zadevnih prispevajočih držav članic na podlagi predloga, ki vključuje osnutek objave prostega delovnega mesta za vsako delovno mesto, najmanj ene od zadevnih prispevajočih držav članic ali agencije.
   Člen 29

      Ad hoc napoteni nacionalni strokovnjaki niso vključeni v kadrovski načrt. Usmerjevalni odbor je zaradi preglednosti in v informativne namene kljub temu obveščen o njihovem številu v okviru letnega poročila izvršnega direktorja.
   Člen 30
   Proračuni, povezani z ad hoc projekti ali programi, ki zajemajo nadomestila in stroške ad hoc napotenih nacionalnih strokovnjakov, lahko vsebujejo prispevke tretjih držav, ki sodelujejo pri takšnih projektih in programih, na podlagi člena 26(5) Sklepa (SZVP) 2015/1835.
   Ne glede na določbe drugega odstavka člena 1 se državljani zadevnih tretjih držav zaradi takšnih prispevkov ne štejejo za upravičene do postopkov zaposlovanja ad hoc napotenih nacionalnih strokovnjakov.

      POGLAVJE VI

         Nacionalni strokovnjaki, ki se poklicno usposabljajo

   Člen 31
   Splošne določbe in opredelitve
   Nacionalni strokovnjaki, ki se poklicno usposabljajo, so napoteni nacionalni strokovnjaki, ki se v agencijo sprejmejo zaradi poklicnega usposabljanja.
   Člen 32
   Namen poklicnega usposabljanja
   1.   S poklicnim usposabljanjem naj bi:

               (a)

               nacionalnim strokovnjakom, ki se poklicno usposabljajo, omogočili, da se seznanijo z delovnimi metodami in projekti agencije;

               (b)

               jim omogočili pridobitev praktičnih izkušenj in razumevanja vsakodnevnega dela agencije ter jim zagotovili priložnost za delo v multikulturnem večjezičnem okolju;

               (c)

               uslužbencem nacionalnih uprav, predvsem ministrstev za obrambo, omogočili praktično uporabo znanja, pridobljenega med usposabljanjem, zlasti na področju njihovih pristojnosti.

         2.   Agencija tako izkoristi prednosti prispevka ljudi, ki lahko ponudijo nov pogled in najnovejše znanje, s katerim bi obogatili dnevno delo institucije in ustvari mrežo ljudi, ki imajo neposredne izkušnje z njenimi postopki.
   Člen 33
   Upravičenost
   Določbe člena 2, z izjemo odstavka 3, se po analogiji uporabljajo za nacionalne strokovnjake, ki se poklicno usposabljajo.
   Člen 34
   Trajanje poklicnega usposabljanja
   1.   Poklicno usposabljanje traja od tri do 24 mesecev. Trajanje je določeno že ob začetku in ga je mogoče iz utemeljenih razlogov podaljšati na največ 24 mesecev.
   2.   Nacionalni strokovnjak, ki se poklicno usposablja, lahko opravi le eno poklicno usposabljanje.
   Člen 35
   Organizacija poklicnega usposabljanja
   Nacionalne strokovnjake, ki se poklicno usposabljajo, med usposabljanjem nadzoruje svetovalec za usposabljanje. Ta mora kadrovsko službo obvestiti o morebitnih večjih incidentih v času poklicnega usposabljanja (zlasti o odsotnostih, bolezni, nezgodah ali prekinitvah), za katere ve oziroma ga je o njih obvestil nacionalni strokovnjak, ki se poklicno usposablja.
   Nacionalni strokovnjaki, ki se poklicno usposabljajo, upoštevajo navodila svetovalca za usposabljanje, svojih nadrejenih v direktoratu ali službi, v katero so napoteni, in kadrovske službe.
   Smejo se udeleževati sestankov, razen če so ti omejeni ali zaupni, nacionalni strokovnjaki, ki se poklicno usposabljajo, pa niso varnostno preverjeni, prejemati dokumentacijo in sodelovati pri dejavnostih oddelka, v katerega so napoteni.
   Člen 36
   Začasna prekinitev poklicnega usposabljanja
   Na pisno zahtevo nacionalnega strokovnjaka, ki se poklicno usposablja, ali njegovega delodajalca in s predhodnim soglasjem slednjega lahko izvršni direktor agencije odobri zelo kratko začasno prekinitev poklicnega usposabljanja ali njegovo predčasno prenehanje. Nacionalni strokovnjak, ki se poklicno usposablja, se lahko vrne, da bi dokončal preostali del obdobja poklicnega usposabljanja, a le do konca tega dela obdobja. Usposabljanja pod nobenimi pogoji ni mogoče podaljšati.
   Člen 37
   Delovni pogoji in osebni prejemki
   1.   Člen 2(3) in členi 3, 5, 18, 19 in 20 se ne uporabljajo za nacionalne strokovnjake, ki se poklicno usposabljajo.
   2.   Nacionalni strokovnjaki, ki se poklicno usposabljajo, se štejejo za brezplačno napotene nacionalne strokovnjake v smislu poglavja IV. Še vedno jih plačuje njihov delodajalec, brez kakršnega koli finančnega nadomestila agencije.
   Agencija ne sprejema prošenj za štipendije ali honorarje oziroma povračilo potnih ali drugih stroškov, razen povračil stroškov službenih potovanj med poklicnim usposabljanjem.
   Člen 38
   Poročila in potrdila o udeležbi
   Nacionalni strokovnjaki, ki se poklicno usposabljajo in to usposabljanje opravijo v predvidenem obdobju, na prošnjo kadrovske službe ob koncu usposabljanja izpolnijo poročila o oceni. Tudi svetovalci za usposabljanje izpolnijo ustrezna poročila o oceni.
   Ko nacionalni strokovnjaki, ki so dokončali svoje poklicno usposabljanje, izpolnijo ta poročila, prejmejo potrdilo, v katerem so navedeni datumi poklicnega usposabljanja in oddelek, v katerem je potekalo.
   Člen 39
   Nacionalni strokovnjaki, ki se poklicno usposabljajo, niso vključeni v kadrovski načrt. Usmerjevalni odbor je zaradi preglednosti in v informativne namene kljub temu obveščen o njihovem številu v okviru letnega poročila izvršnega direktorja.

      POGLAVJE VII

         Pritožbe

   Člen 40
   Pritožbe
   Brez poseganja v možnost sprožitve postopkov lahko vsak napoteni nacionalni strokovnjak po prevzemu nalog ter pod pogoji in v časovnih rokih iz člena 263 Pogodbe o delovanju Evropske unije pri organu, pooblaščenem za sklepanje pogodb (v nadaljnjem besedilu: OPSP), v skladu s kadrovskimi predpisi agencije vloži pritožbo zoper vsak akt OPSP, iz tega sklepa, ki ima za napotenega nacionalnega strokovnjaka negativne učinke, razen zoper akte, ki izhajajo neposredno iz odločitev delodajalca.
   Pritožbo je treba vložiti v dveh mesecih. Rok začne teči na dan, ko se zadevno osebo uradno obvesti o odločitvi, nikakor pa ne pozneje kot na dan, ko je ta prejela tako uradno obvestilo. OPSP obvesti zadevno osebo o svoji utemeljeni odločitvi v štirih mesecih po datumu vložitve pritožbe. Če po izteku tega roka napoteni nacionalni strokovnjak ne prejme odgovora na pritožbo, se šteje, da je bila pritožba implicitno zavrnjena.

      POGLAVJE VIII

         Končne določbe

   Člen 41
   Zagotavljanje informacij
   Stalna predstavništva vseh držav članic so vsako leto obveščena o številu napotenih nacionalnih strokovnjakov v agenciji. Te informacije vključujejo tudi:

               (a)

               državljanstvo nacionalnih strokovnjakov, napotenih iz organizacije oziroma subjekta, kot je določeno v drugem odstavku člena 1;

               (b)

               morebitne izjeme pri izbirnem postopku v skladu s členom 3(3);

               (c)

               naloge vseh napotenih nacionalnih strokovnjakov;

               (d)

               morebitne prekinitve ali predčasno prenehanje napotitev nacionalnih strokovnjakov v skladu s členoma 9 in 10;

               (e)

               letno posodobitev nadomestil napotenih nacionalnih strokovnjakov v skladu s členom 19.

         Člen 42
   Prenos pooblastil
   Vsa pooblastila, ki se na agencijo prenesejo s tem sklepom, izvršuje OPSP.
   Člen 43
   Razveljavitev
   Sklep 2004/677/ES se razveljavi. Vendar se členi 15 do 19 navedenega sklepa brez poseganja v člen 44 še naprej uporabljajo za napotene nacionalne strokovnjake, ki to želijo, za napotitve, ki so ob začetku veljavnosti tega sklepa že v teku.
   Člen 44
   Začetek veljavnosti in uporabe
   Ta sklep začne veljati na dan objave v Uradnem listu Evropske unije.
   Uporablja se od prvega dne v mesecu, ki sledi začetku veljavnosti tega sklepa, in sicer za vse nove napotitve ali obnovitve oziroma podaljšanja napotitev.

      V Bruslju, 4. avgusta 2016

            Za Svet

            Predsednik

         M. LAJČÁK

      (1)  UL L 266, 13.10.2015, str. 55.

      (2)  Sklep Sveta 2004/677/ES z dne 24. septembra 2004 o pravilniku, ki se uporablja za nacionalne strokovnjake in vojaške uslužbence, dodeljene Evropski obrambni agenciji(UL L 310, 7.10.2004, str. 64).

      (3)  Sklep Sveta (EU) 2016/1351 z dne 4. avgusta o kadrovskih predpisih Evropske obrambne agencije (glej stran 1 tega Uradnega lista).

      (4)  Uredba (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (UL L 284, 30.10.2009, str. 1).


title: Sklep Komisije z dne 27. februarja 1990 o sklenitvi Sporazuma v imenu Evropske skupnosti za atomsko energijo med Evropsko gospodarsko skupnostjo in Evropsko skupnostjo za atomsko energijo ter Zvezo sovjetskih socialističnih republik o trgovini in trgovinskem in gospodarskem sodelovanju

text:
Pomembno pravno obvestilo

|

31990D0117

Uradni list L 068 , 15/03/1990 str. 0002 - 0002 finska posebna izdaja: poglavje 11 zvezek 15 str. 0206  švedska posebna izdaja: poglavje 11 zvezek 15 str. 0206

		Sklep Komisijez dne 27. februarja 1990o sklenitvi Sporazuma v imenu Evropske skupnosti za atomsko energijo med Evropsko gospodarsko skupnostjo in Evropsko skupnostjo za atomsko energijo ter Zvezo sovjetskih socialističnih republik o trgovini in trgovinskem in gospodarskem sodelovanju(90/117/Euratom)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti, zlasti drugega odstavka člena 101 te pogodbe,ker je bil 18. decembra 1989 podpisan Sporazum med Evropsko gospodarsko skupnostjo in Evropsko skupnostjo za atomsko energijo ter Zvezo sovjetskih socialističnih republik o trgovini in trgovinskem in gospodarskem sodelovanju;ker je Svet s Sklepom 26. februarja 1990 potrdil omenjeni sporazum z namenom njegove sklenitve s strani Komisije v imenu Evropske skupnosti za atomsko energijo;ker bi omenjeni sporazum moral biti sklenjen v imenu Evropske skupnosti za atomsko energijo,SKLENILA:Člen 1Sporazum [1] med Evropsko gospodarsko skupnostjo in Evropsko skupnostjo za atomsko energijo ter Zvezo sovjetskih socialističnih republik o trgovini in trgovinskem in gospodarskem sodelovanju se odobri v imenu Evropske skupnosti za atomsko energijo.Člen 2Predsednik Komisije v imenu Evropske skupnosti za atomsko energijo pošlje uradno obvestilo, kot je predvideno v členu 25 Sporazuma.V Bruslju, 27. februarja 1990Za KomisijoJacques DelorsPredsednik[1] Besedilo tega sporazuma je priloženo temu sklepu.--------------------------------------------------


title: Sklep št. E4 z dne 13. marca 2014 o prehodnem obdobju iz člena 95 Uredbe (ES) št. 987/2009 Evropskega parlamenta in Sveta  Besedilo velja za EGP in za Sporazum ES/Švica

text:
               20.5.2014

               SL

               Uradni list Evropske unije

               C 152/21

         SKLEP št. E4
   z dne 13. marca 2014
   o prehodnem obdobju iz člena 95 Uredbe (ES) št. 987/2009 Evropskega parlamenta in Sveta
   (Besedilo velja za EGP in za Sporazum ES/Švica)
   (2014/C 152/04)
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(d) Uredbe (ES) št. 883/2004 o koordinaciji sistemov socialne varnosti (1), v skladu s katerim Upravna komisija kolikor je mogoče spodbuja uporabo novih tehnologij, zlasti s posodobitvijo postopkov za izmenjavo informacij in s prilagoditvijo pretoka informacij v elektronski obliki med nosilci, ob upoštevanju razvoja obdelave podatkov v posamezni državi članici,
   ob upoštevanju člena 4 Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 z dne 29. aprila 2004 o koordinaciji sistemov socialne varnosti (2), ki Upravno komisijo pooblašča, da določi strukturo, vsebino, obliko ter podrobna pravila za izmenjavo dokumentov in strukturiranih elektronskih dokumentov ter da določi podrobne praktične ureditve za pošiljanje informacij, dokumentov ali odločitev zadevni osebi po elektronski poti,
   ob upoštevanju prvega in drugega pododstavka člena 95(1) Uredbe (ES) št. 987/2009 glede prehodnega obdobja, ki določa, da lahko vsaka država članica uveljavlja prehodno obdobje za elektronsko izmenjavo podatkov in da ta prehodna obdobja niso daljša od 24 mesecev od dneva začetka veljavnosti izvedbene uredbe,
   ob upoštevanju tretjega pododstavka člena 95(1) Uredbe (ES) št. 987/2009, v skladu s katerim se lahko Upravna komisija, ob upoštevanju začetka veljavnosti izvedbene uredbe, dogovori o ustreznem podaljšanju teh obdobij, če pri vzpostavitvi potrebne osrednje infrastrukture (elektronska izmenjava informacij o socialni varnosti – EESSI) pride do znatnih zamud,
   v skladu s pogoji iz drugega pododstavka člena 71(2) Uredbe (ES) št. 883/2004,
   ob upoštevanju naslednjega:

               (1)

               Člen 95 Uredbe (ES) št. 987/2009 določa prehodno obdobje 24 mesecev od začetka njene veljavnosti, v katerem lahko države članice izvedejo in vključijo potrebno nacionalno infrastrukturo za elektronsko izmenjavo podatkov.

               (2)

               V skladu s členom 95 Uredbe (ES) št. 987/2009 se Upravna komisija lahko dogovori o podaljšanju prehodnega obdobja za države članice, če pri vzpostavitvi osrednje infrastrukture pride do znatnih zamud.

               (3)

               Na podlagi analize Evropske komisije ter izvršilnega odbora EESSI in Usmerjevalnega odbora za projekt EESSI je Upravna komisija opravila celovito oceno napredka projekta na ravni EU in na nacionalni ravni.

               (4)

               Glede na to oceno se meni, da je podaljšanje prehodnega obdobja potrebno za zagotovitev učinkovitega izvajanja sistema EESSI, ob upoštevanju napredka na ravni EU in na nacionalni ravni.

               (5)

               Ob upoštevanju tehnične zahtevnosti projekta Upravna komisija meni, da je primerno podaljšati prehodno obdobje na prožen način, ki daje državam članicam dve leti, da izvedejo in vključijo potrebno nacionalno infrastrukturo od datuma, ko je potrjeno, da osrednji sistem EESSI ustreza svojemu namenu.

               (6)

               Upravna komisija ob upoštevanju priporočil Usmerjevalnega odbora za projekt EESSI Evropsko komisijo poziva, naj spremlja časovni okvir za razvoj in testiranje osrednjega sistema EESSI, ki bo privedel do njegove pripravljenosti za proizvodnjo, s strogim načrtovanjem in končnim datumom, z najvišjo možno ravnijo natančnosti, ter naj države članice obvešča o tem načrtovanem datumu prek svojih običajnih komunikacijskih kanalov.

               (7)

               Upravna komisija države članice kljub temu poziva k čim hitrejšemu začetku elektronske izmenjave podatkov brez odlašanja, da se kolikor je mogoče skrajša obdobje vzporedne papirnate in elektronske izmenjave podatkov, v skladu z vmesnimi koraki, ki jih bo Upravna komisija opredelila na podlagi predloga izvršilnega odbora EESSI.

               (8)

               Upravna komisija ugotavlja, da sta vloga in naloga izvršilnega odbora zagotavljanje vodenja in usmerjanja programa EESSI.

               (9)

               V skladu s členom 95(1) Uredbe (ES) št. 987/2009 lahko Upravna komisija ta sklep revidira glede na celotno načrtovanje in analizo izvršnega odbora EESSI.

               (10)

               Sklep št. E1 z dne 12. junija 2009 o praktičnih pravilih za prehodno obdobje za izmenjavo podatkov po elektronski poti iz člena 4 Uredbe (ES) št. 987/2009 Evropskega parlamenta in Sveta (3) se bo v podaljšanem obdobju še naprej smiselno uporabljal –

         SKLENILA:

               1.

               Prehodno obdobje iz člena 95(1) Uredbe (ES) št. 987/2009 za polno elektronsko izmenjavo podatkov po elektronski poti v državah članicah se bo podaljšalo in končni datum prehodnega obdobja se bo določil na podlagi naslednjega algoritma: dve leti od datuma, ko bo osrednji sistem EESSI razvit, preskušen in dan v proizvodnjo, pripravljen, da bodo države članice začele vključevanje v osrednji sistem.

               2.

               Evropska komisija države članice obvesti o načrtovanem datumu za vzpostavitev osrednjega sistema EESSI z zagotavljanjem rednih poročanj o stanju projekta na sestankih Upravne komisije.

               3.

               Šteje se, da postane osrednji sistem EESSI operativen, ko so vse sestavine osrednjega sistema EESSI razvite in preskušene ter ko jih Evropska komisija potrdi kot primerne za delovanje po posvetovanju z izvršnim odborom.

               4.

               Na prvem sestanku Upravne komisije po odločitvi Evropske Komisije, kot je opredeljena v odstavku 3, bo treba odločitev Upravni komisiji predložiti v odobritev. Obdobje dveh let, kot je opredeljeno v odstavku 1, da bi se državam članicam omogočila vključitev v osrednji sistem EESSI, začne teči na datum, ko Upravna komisija s sklepom potrdi, da osrednji sistem EESSI ustreza svojemu namenu.

               5.

               Ta sklep se objavi v Uradnem listu Evropske unije. Ta sklep se uporablja od dneva objave v Uradnem listu Evropske unije.

               6.

               Ta sklep nadomešča Sklep št. E3 z dne 19. oktobra 2011.

            Predsednica Upravne komisije

         Anna RIZOU

      (1)  UL L 166, 30.4.2004, str. 1 (Popravek UL L 200, 7.6.2004, str. 1), kakor je bila nazadnje spremenjena z Uredbo Sveta (EU) št. 517/2013 (UL L 158, 10.6.2013, str. 1).

      (2)  Uredba (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti, UL L 284, 30.10.2009, str. 1, kakor je bila spremenjena z Uredbo (EU) št. 1224/2012 z dne 18. decembra 2012 (UL L 349, 19.12.2012, str. 45).

      (3)  UL C 106, 24.4.2010, str. 9.


title: Sklep Evropskega parlamenta (EU, Euratom) 2016/1463 z dne 28. aprila 2016 o razrešnici glede izvrševanja proračuna Izvajalske agencije za izobraževanje, avdiovizualno področje in kulturo za proračunsko leto 2014

text:
               14.9.2016

               SL

               Uradni list Evropske unije

               L 246/120

         SKLEP EVROPSKEGA PARLAMENTA (EU, EURATOM) 2016/1463
   z dne 28. aprila 2016
   o razrešnici glede izvrševanja proračuna Izvajalske agencije za izobraževanje, avdiovizualno področje in kulturo za proračunsko leto 2014
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2014 (1),

               —

               ob upoštevanju konsolidiranega zaključnega računa Evropske unije za proračunsko leto 2014 (COM(2015) 377 – C8-0199/2015) (2),

               —

               ob upoštevanju končnega zaključnega računa Izvajalske agencije za izobraževanje, avdiovizualno področje in kulturo za proračunsko leto 2014 (3),

               —

               ob upoštevanju poročila Komisije o nadaljnjem ukrepanju na podlagi razrešnice za proračunsko leto 2013 (COM(2015) 505) in delovnih dokumentov služb Komisije, priloženih temu poročilu (SWD(2015) 194, SWD(2015) 195),

               —

               ob upoštevanju letnega poročila Komisije organu, ki da razrešnico, o notranjih revizijah, opravljenih leta 2014 (COM(2015) 441), in delovnega dokumenta služb Komisije, ki mu je priložen (SWD(2015) 170),

               —

               ob upoštevanju poročila Računskega sodišča o zaključnem računu Izvajalske agencije za izobraževanje, avdiovizualno področje in kulturo za proračunsko leto 2014 z odgovorom agencije (4),

               —

               ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice izvajalskim agencijam glede izvrševanja proračuna za proračunsko leto 2014 (05585/2016 – C8-0040/2016),

               —

               ob upoštevanju členov 317, 318 in 319 Pogodbe o delovanju Evropske unije,

               —

               ob upoštevanju člena 106a Pogodbe o ustanovitvi Evropske skupnosti za atomsko energijo,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 62, 164, 165 in 166,

               —

               ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (7), zlasti člena 14(3),

               —

               ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), zlasti prvega in drugega odstavka člena 66,

               —

               ob upoštevanju izvedbenega sklepa Komisije 2013/776/EU z dne 18. decembra 2013 o ustanovitvi Izvajalske agencije za izobraževanje, avdiovizualno področje in kulturo ter razveljavitvi Sklepa 2009/336/ES (9),

               —

               ob upoštevanju člena 93 in Priloge V Poslovnika,

               —

               ob upoštevanju poročila Odbora za proračunski nadzor in mnenj drugih zadevnih odborov (A8-0140/2016),

               A.

               ker Komisija v skladu s členom 17(1) Pogodbe o Evropski uniji izvršuje proračun in upravlja programe in ker v skladu s členom 317 Pogodbe o delovanju Evropske unije proračun izvršuje v sodelovanju z državami članicami, na lastno odgovornost in v skladu z načelom dobrega finančnega poslovodenja;

               1.

               podeli razrešnico direktorju Izvajalske agencije za izobraževanje, avdiovizualno področje in kulturo glede izvrševanja proračuna izvajalske agencije za proračunsko leto 2014;

               2.

               navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija in izvajalske agencije, ter v resoluciji z dne 28. aprila 2016 o posebnih poročilih Evropskega računskega sodišča v okviru razrešnice Komisiji za proračunsko leto 2014 (10);

               3.

               naroči svojemu predsedniku, naj ta sklep skupaj s sklepom o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija, in resolucijo, ki je del sklepov, posreduje direktorju Izvajalske agencije za izobraževanje, avdiovizualno področje in kulturo, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 51, 20.2.2014.

      (2)  UL C 377, 13.11.2015, str. 1.

      (3)  UL C 367, 5.11.2015, str. 2.

      (4)  UL C 409, 9.12.2015, str. 73.

      (5)  UL C 377, 13.11.2015, str. 146.

      (6)  UL L 298, 26.10.2012, str. 1.

      (7)  UL L 11, 16.1.2003, str. 1.

      (8)  UL L 297, 22.9.2004, str. 6.

      (9)  UL L 343, 19.12.2013, str. 46.

      (10)  Sprejeta besedila z navedenega dne, P8_TA(2016)0148 (glej stran 91 tega Uradnega lista).


title: 2004/746/ES:Sklep Sveta z dne 18. oktobra 2004 o izpolnjevanju pogojev iz člena 3 Dodatnega protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani v zvezi s podaljšanjem obdobja, predvidenega v členu 9(4) Protokola 2 k Evropskemu sporazumu

text:
               30.10.2004

               SL

               Uradni list Evropske unije

               L 328/101

      SKLEP SVETA

   z dne 18. oktobra 2004
   o izpolnjevanju pogojev iz člena 3 Dodatnega protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani v zvezi s podaljšanjem obdobja, predvidenega v členu 9(4) Protokola 2 k Evropskemu sporazumu
   (2004/746/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 87(3)(e) Pogodbe,
   ob upoštevanju Sklepa Sveta z dne 29. julija 2002 o podpisu in začasni uporabi Dodatnega protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani v zvezi s podaljšanjem obdobja, predvidenega v členu 9(4) Protokola 2 k Evropskemu sporazumu,
   ob upoštevanju Dodatnega protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani v zvezi s podaljšanjem obdobja, predvidenega v členu 9(4) Protokola 2 k Evropskemu sporazumu, in zlasti člena 3 Protokola,
   ob upoštevanju predloga Komisije,
   ob upoštevanju naslednjega:

               (1)

               Evropski sporazum o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani (1) je začel veljati 1. februarja 1995.

               (2)

               Člen 9(4) Protokola 2 k Evropskemu sporazumu določa, da lahko Bolgarija prvih pet let po začetku veljavnosti Sporazuma z odstopanjem od odstavka 1(iii) istega člena za proizvode iz jekla izjemoma dodeli državno pomoč za prestrukturiranje, pod pogojem, da program prestrukturiranja vodi k rentabilnosti podjetij, ki so prejela pomoč, v normalnih tržnih pogojih na koncu obdobja prestrukturiranja. Znesek in intenzivnost pomoči sta strogo omejena na najnujnejše potrebno za ponovno vzpostavitev rentabilnosti in se postopoma zmanjšujeta, program prestrukturiranja pa je povezan z obsežno racionalizacijo in zmanjšanjem skupnih proizvodnih zmogljivosti v Bolgariji.

               (3)

               Začetno obdobje petih let je prenehalo veljati 31. decembra 1997.

               (4)

               Republika Bolgarija je zaprosila za podaljšanje zgoraj navedenega obdobja 21. novembra 2002.

               (5)

               Primerno je, da se to obdobje podaljša za dodatnih osem let s pričetkom 1. januarja 1998 ali do dne, ko se bo Bolgarija pridružila Evropski uniji, karkoli nastopi prej.

               (6)

               Zato sta Skupnost in Bolgarija 21. novembra 2002 podpisali Dodatni protokol k Evropskemu sporazumu, ki je od tega dne začasno v uporabi.

               (7)

               V skladu s členom 2 Dodatnega protokola se zgoraj navedeno obdobje podaljša pod pogojem, da Bolgarija Komisiji predloži program prestrukturiranja in poslovni načrt, ki izpolnjujeta zahteve iz člena 9(4) Protokola 2 Evropskega sporazuma ter ju je ocenil in potrdil nacionalni organ za državne pomoči (Komisija za zaščito konkurence).

               (8)

               Marca 2004 je Bolgarija Komisiji predložila program prestrukturiranja in poslovni načrt edinega bolgarskega podjetja, ki je prejelo ali prejema državno pomoč za prestrukturiranje.

               (9)

               V skladu s členom 3 Dodatnega protokola je podaljšanje zgoraj navedenega obdobja pogojeno s končno oceno programa prestrukturiranja in poslovnega načrta, ki jo poda Komisija.

               (10)

               Komisija je podala končno oceno programa prestrukturiranja in poslovnega načrta, ki ju je predložila Bolgarija; v njej je ocenila, da bo izvajanje programa prestrukturiranja in poslovnega načrta zadevnemu podjetju omogočilo doseči rentabilnost v normalnih tržnih pogojih. Ocena prav tako kaže, da je znesek državne pomoči za prestrukturiranje, kot je določeno v načrtu, strogo omejen na najnujnejše potrebno za ponovno vzpostavitev rentabilnosti podjetja in se bo postopoma zmanjševal in do leta 2005 ukinil. Komisija je ocenila tudi, da bo podjetje, upravičeno do pomoči, doseglo globalno racionalizacijo in zmanjšanje presežnih zmogljivosti. V oceni Komisija meni, da program prestrukturiranja in poslovni načrt izpolnjujeta zahteve iz člena 9(4) Protokola 2 k Evropskemu sporazumu –

         SKLENIL:
   Člen 1
   Program prestrukturiranja in poslovni načrt, ki ju je Bolgarija predložila Komisiji v skladu s členom 2 Dodatnega protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Bolgarijo na drugi strani v zvezi s podaljšanjem obdobja iz člena 9(4) Protokola 2 k Evropskemu sporazumu, sta v skladu z zahtevami iz člena 9(4) Protokola 2.
   Člen 2
   Obdobje, v katerem lahko Bolgarija izjemoma dodeli državno pomoč za proizvode iz jekla z namenom prestrukturiranja v skladu z določbami iz člena 9(4) Protokola 2, se podaljša za osem let s pričetkom 1. januarja 1998 ali do dneva pridružitve Bolgarije Evropski uniji, karkoli nastopi prej, kot predvideva člen 1 Dodatnega protokola.

      V Luxembourgu, 18. oktobra 2004

            Za Svet

            Predsednik

         C. VEERMAN

      (1)  UL L 358, 31.12.1994, str. 3.


title: Sklep Sveta (SZVP) 2015/277 z dne 19. februarja 2015 o spremembi Sklepa 2011/101/SZVP o omejevalnih ukrepih proti Zimbabveju

text:
               20.2.2015

               SL

               Uradni list Evropske unije

               L 47/20

         SKLEP SVETA (SZVP) 2015/277
   z dne 19. februarja 2015
   o spremembi Sklepa 2011/101/SZVP o omejevalnih ukrepih proti Zimbabveju
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 15. februarja 2011 sprejel Sklep 2011/101/SZVP (1).

               (2)

               Svet je pregledal Sklep 2011/101/SZVP, pri čemer je upošteval razvoj političnih dogodkov v Zimbabveju.

               (3)

               Omejevalne ukrepe bi bilo treba podaljšati do 20. februarja 2016.

               (4)

               Prepoved potovanj in zamrznitev sredstev bi se morali še naprej uporabljati za dve osebi in en subjekt iz Priloge I k Sklepu 2011/101/SZVP. Poleg tega bi bilo treba podaljšati začasno odpravo prepovedi potovanj in zamrznitev sredstev za osebe in subjekte s seznama v Prilogi II k navedenemu sklepu. Imena petih umrlih oseb bi bilo treba črtati iz prilog I in II k navedenemu sklepu.

               (5)

               Sklep 2011/101/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Člen 10 Sklepa 2011/101/SZVP se nadomesti z naslednjim:

      „Člen 10
      1.   Ta sklep začne veljati na dan sprejetja.
      2.   Ta sklep se uporablja do 20. februarja 2016.
      3.   Uporaba ukrepov iz členov 4(1), 5(1) in 5(2), kolikor se nanašajo na osebe in subjekte s seznama iz Priloge II, se začasno odpravi do 20. februarja 2016.
      Začasna odprava se preveri vsake tri mesece.
      4.   Ta sklep se redno pregleduje in če Svet meni, da cilji sklepa niso bili doseženi, se sklep podaljša ali spremeni, kakor je ustrezno.“

   Člen 2
   Imena oseb s seznama iz Priloge k temu sklepu se črtajo iz prilog I in II k Sklepu 2011/101/SZVP.
   Člen 3
   Ta sklep začne veljati na dan objave v Uradnem listu Evropske unije.

      V Bruslju, 19. februarja 2015

            Za Svet

            Predsednik

         E. RINKĒVIČS

      (1)  Sklep Sveta 2011/101/SZVP z dne 15. februarja 2011 o omejevalnih ukrepih proti Zimbabveju (UL L 42, 16.2.2011, str. 6).

      PRILOGA

                  Ime (in vsi vzdevki)

                  1.

                  CHINDORI-CHININGA, Edward Takaruza

                  2.

                  KARAKADZAI, Mike Tichafa

                  3.

                  SAKUPWANYA, Stanley Urayayi

                  4.

                  SEKEREMAYI, Lovemore

                  5.

                  SHAMUYARIRA, Nathan Marwirakuwa


title: Sklep Evropskega parlamenta (EU) 2016/1456 z dne 28. aprila 2016 o razrešnici glede izvrševanja splošnega proračuna Evropske unije za proračunsko leto 2014, oddelek I – Evropski parlament

text:
               14.9.2016

               SL

               Uradni list Evropske unije

               L 246/1

         SKLEP EVROPSKEGA PARLAMENTA (EU) 2016/1456
   z dne 28. aprila 2016
   o razrešnici glede izvrševanja splošnega proračuna Evropske unije za proračunsko leto 2014, oddelek I – Evropski parlament
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2014 (1),

               —

               ob upoštevanju konsolidiranega zaključnega računa Evropske unije za proračunsko leto 2014 (COM(2015) 377 – C8-0200/2015) (2),

               —

               ob upoštevanju poročila o upravljanju proračuna in finančnem poslovodenju za proračunsko leto 2014, oddelek I – Evropski parlament (3),

               —

               ob upoštevanju letnega poročila notranjega revizorja za proračunsko leto 2014,

               —

               ob upoštevanju letnega poročila Računskega sodišča glede izvrševanja proračuna za proračunsko leto 2014 z odgovori institucij (4),

               —

               ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju člena 314(10) in člena 318 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 164, 165 in 166,

               —

               ob upoštevanju sklepa predsedstva z dne 27. aprila 2005 o notranjih pravilih o izvrševanju proračuna Evropskega parlamenta (7), zlasti člena 13,

               —

               ob upoštevanju sklepa predsedstva z dne 16. junija 2014 o notranjih pravilih o izvrševanju proračuna Evropskega parlamenta (8), zlasti člena 22,

               —

               ob upoštevanju člena 94, člena 98(3) in Priloge V Poslovnika,

               —

               ob upoštevanju poročila Odbora za proračunski nadzor (A8-0135/2016),

               A.

               ker je njegov predsednik 8. julija 2015 sprejel računovodske izkaze Parlamenta za proračunsko leto 2014,

               B.

               ker je njegov generalni sekretar kot glavni odredbodajalec na podlagi prenosa 18. septembra 2015 potrdil, da lahko da razumno zagotovilo, da so bila sredstva, ki so bila dodeljena proračunu Parlamenta, porabljena v predvidene namene in skladno z načeli dobrega finančnega poslovodenja;

               C.

               ker člen 166(1) Uredbe (EU, Euratom) št. 966/2012 zahteva, da vse institucije Unije ustrezno ukrepajo, da bi upoštevale ugotovitve, priložene sklepu Parlamenta o razrešnici,

               1.

               podeli razrešnico svojemu predsedniku glede izvrševanja proračuna Evropskega parlamenta za proračunsko leto 2014;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 51, 20.2.2014.

      (2)  UL C 377, 13.11.2015, str. 1.

      (3)  UL C 247, 28.7.2015, str. 1.

      (4)  UL C 373, 10.11.2015, str. 1.

      (5)  UL C 377, 13.11.2015, str. 146.

      (6)  UL L 298, 26.10.2012, str. 1.

      (7)  PE 349.540/Bur/ann/def.

      (8)  PE 422.541/Bur.


title: Sklep Sveta 2004/767/SZVP z dne 15. novembra 2004 o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)

text:
               16.11.2004

               SL

               Uradni list Evropske unije

               L 339/16

      SKLEP SVETA 2004/767/SZVP
   z dne 15. novembra 2004
   o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)
   SVET EVROPSKE UNIJE JE –
   ob upoštevanju Skupnega stališča 2004/964/SZVP (1) in zlasti člena 2 Skupnega stališča v povezavi s členom 23(2) Pogodbe o Evropski uniji,
   ob upoštevanju naslednjega:

               (1)

               Svet je s Skupnim stališčem 2004/694/SZVP sprejel ukrepe za zamrznitev vseh sredstev in gospodarskih virov, ki pripadajo Radovanu Karadžiću, Ratku Mladiću in Anteju Gotovini.

               (2)

               Te ukrepe je treba razširiti na vse osebe, ki jih je MKSJ javno obtožilo vojnih hudodelstev in ki niso v priporu MKSJ.

               (3)

               Seznam v Prilogi k Skupnemu stališču 2004/694/SZVP je zato treba spremeniti.

               (4)

               Za izvajanje tega sklepa je potrebno ukrepanje Skupnosti –

         SKLENIL:
   Člen 1
   Seznam oseb v Prilogi k Skupnemu stališču 2004/694/SZVP se nadomesti s seznamom, navedenim v Prilogi k temu sklepu.
   Člen 2
   Ta sklep začne veljati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 15. novembra 2004

            Za Svet

            Predsednik

         M. VAN DER HOEVEN

      (1)  UL L 315, 14.10.2004, str. 52.

      PRILOGA
      „Seznam oseb iz člena 2

                  1.

                  Borovčanin, Ljubomir. Datum rojstva: 27.2.1960. Kraj rojstva: Han Pijesak, Bosna in Hercegovina. Državljanstvo: Bosne in Hercegovine.

                  2.

                  Borovnica, Goran. Datum rojstva: 15.8.1965. Kraj rojstva: Kozarac, Občina Prijedor, Bosna in Hercegovina. Državljanstvo: Bosne in Hercegovine.

                  3.

                  Bralo, Miroslav. Datum rojstva: 13.10.1967. Kraj rojstva: Kratine, Občina Vitez, Bosna in Hercegovina. Državljanstvo: Bosne in Hercegovine.

                  4.

                  Djordjević, Vlastimir. Datum rojstva: 1948. Kraj rojstva: Vladičin Han, Srbija in Črna gora. Državljanstvo: Srbije in Črne gore.

                  5.

                  Gotovina, Ante. Datum rojstva: 12.10.1955. Kraj rojstva: Otok Pašman, Občina Zadar, Republika Hrvaška. Državljanstvo: (a) Hrvaške, (b) Francije.

                  6.

                  Hadžić, Goran. Datum rojstva: 7.9.1958. Kraj rojstva: Vinkovci, Republika Hrvaška. Državljanstvo: Srbije in Črne gore.

                  7.

                  Janković, Gojko. Datum rojstva: 31.10.1954. Kraj rojstva: Trbuše, Občina Foča, Bosna in Hercegovina. Državljanstvo: Bosne in Hercegovine.

                  8.

                  Karadžić, Radovan. Datum rojstva: 19.6.1945. Kraj rojstva: Petnjica, Savnik, Črna gora, Srbija in Črna gora. Državljanstvo: Bosne in Hercegovine.

                  9.

                  Lazarević, Vladimir. Datum rojstva: 23.3.1949. Kraj rojstva: Grnčar, Srbija in Črna gora. Državljanstvo: Srbije in Črne gore.

                  10.

                  Lukić, Milan. Datum rojstva: 6.9.1967. Kraj rojstva: Višegrad, Bosna in Hercegovina. Državljanstvo: (a) Bosne in Hercegovine, (b) verjetno Srbije in Črne gore.

                  11.

                  Lukić, Sredoje. Datum rojstva: 5.4.1961. Kraj rojstva: Višegrad, Bosna in Hercegovina. Državljanstvo: (a) Bosne in Hercegovina, (b) verjetno Srbija in Črna gora.

                  12.

                  Lukić, Sreten. Datum rojstva: 28.3.1955. Kraj rojstva: Višegrad, Bosna in Hercegovina. Državljanstvo: Srbija in Črna gora.

                  13.

                  Milošević, Dragomir. Datum rojstva: 4.2.1942. Kraj rojstva: Murgaš, Občina Ub, Srbija in Črna gora. Državljanstvo: Bosne in Hercegovine.

                  14.

                  Mladić, Ratko. Datum rojstva: 12.3.1942. Kraj rojstva: Božanovići, Občina Kalinovik, Bosna in Hercegovina. Državljanstvo: (a) Bosne in Hercegovine, (b) Srbije in Črne gore.

                  15.

                  Nikolić, Drago. Datum rojstva: 9.11.1957. Kraj rojstva: Bratunac, Bosna in Hercegovina. Državljanstvo: Bosne in Hercegovine.

                  16.

                  Pandurević, Vinko. Datum rojstva: 25.6.1959. Kraj rojstva: Sokolac, Bosna in Hercegovina. Državljanstvo: (a) Bosne in Hercegovine, (b) verjetno Srbije in Črne gore.

                  17.

                  Pavković, Nebojša. Datum rojstva: 10.4.1946. Kraj rojstva: Senjski Rudnik, Srbija in Črna gora. Državljanstvo: Srbije in Črne gore.

                  18.

                  Popović, Vujadin. Datum rojstva: 14.3.1957. Kraj rojstva: Šekovići, Bosna in Hercegovina. Državljanstvo: Srbije in Črne gore.

                  19.

                  Todović, Savo. Datum rojstva: 11.12.1952. Kraj rojstva: Foča, Bosna in Hercegovina. Državljanstvo: Bosne in Hercegovine.

                  20.

                  Zelenović, Dragan. Datum rojstva: 12.2.1961. Kraj rojstva: Foča, Bosna in Hercegovina. Državljanstvo: Bosne in Hercegovine.

                  21.

                  Župljanin, Stojan. Datum rojstva: 22.9.1951. Kraj rojstva: Kotor Varoš, Bosna in Hercegovina. Državljanstvo: Bosne in Hercegovine.“


title: 2009/224/ES: Sklep Evropskega parlamenta z dne 22. aprila 2008 o zaključku poslovnih knjig Evropske agencije za varnost v letalstvu za proračunsko leto 2006

text:
               31.3.2009

               SL

               Uradni list Evropske unije

               L 88/208

      SKLEP EVROPSKEGA PARLAMENTA

   z dne 22. aprila 2008
   o zaključku poslovnih knjig Evropske agencije za varnost v letalstvu za proračunsko leto 2006
   (2009/224/ES)
   EVROPSKI PARLAMENT,
   ob upoštevanju zaključnega letnega računa Evropske agencije za varnost v letalstvu za proračunsko leto 2006 (1),
   ob upoštevanju poročila Računskega sodišča o zaključnem letnem računu Evropske agencije za varnost v letalstvu za proračunsko leto 2006 z odgovori Agencije (2),
   ob upoštevanju priporočila Sveta z dne 12. februarja 2008 (5843/2008 – C6-0084/2008),
   ob upoštevanju Pogodbe ES ter zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), ter zlasti člena 185 Uredbe,
   ob upoštevanju Uredbe Evropskega parlamenta in Sveta (ES) št. 216/2008 z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu (4) ter zlasti člena 60 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) ter zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor in mnenja Odbora za promet in turizem (A6-0118/2008),

               1.

               ugotavlja, da je zaključni letni račun Evropske agencije za varnost v letalstvu tak kot v prilogi k poročilu Računskega sodišča;

               2.

               odobri zaključek poslovnih knjig Evropske agencije za varnost v letalstvu za proračunsko leto 2006;

               3.

               naroči svojemu predsedniku, naj ta sklep posreduje izvršnemu direktorju Evropske agencije za varnost v letalstvu, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 261, 31.10.2007, str. 16.

      (2)  UL C 309, 19.12.2007, str. 47.

      (3)  UL L 248, 16.9.2002, str. 1.

      (4)  UL L 79, 19.3.2008, str. 1.

      (5)  UL L 357, 31.12.2002, str. 72.


title: Sklep Evropskega parlamenta in Sveta z dne 30. marca 2004 o uporabi Solidarnostnega sklada EU v skladu s točko 3 Medinstitucionalnega sporazuma z dne 7. novembra 2002 med Evropskim parlamentom, Svetom in Komisijo o financiranju Solidarnostnega sklada Evropske unije, ki dopolnjuje Medinstitucionalni sporazum z dne 6. maja 1999 o proračunski disciplini in izboljšanju proračunskega postopka

text:
Pomembno pravno obvestilo

|

32004D0323

Uradni list L 104 , 08/04/2004 str. 0112 - 0112

		Sklep Evropskega parlamenta in Svetaz dne 30. marca 2004o uporabi Solidarnostnega sklada EU v skladu s točko 3 Medinstitucionalnega sporazuma z dne 7. novembra 2002 med Evropskim parlamentom, Svetom in Komisijo o financiranju Solidarnostnega sklada Evropske unije, ki dopolnjuje Medinstitucionalni sporazum z dne 6. maja 1999 o proračunski disciplini in izboljšanju proračunskega postopka(2004/323/ES)EVROPSKI PARLAMENT IN SVET EVROPSKE UNIJE STA –ob upoštevanju Medinstitucionalnega sporazuma z dne 7. novembra 2002 med Evropskim parlamentom, Svetom in Komisijo o financiranju Solidarnostnega sklada Evropske unije, ki dopolnjuje Medinstitucionalni sporazum z dne 6. maja 1999 o proračunski disciplini in izboljšanju proračunskega postopka [1] in zlasti točke 3 tega sporazuma,ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije [2],ob upoštevanju predloga Komisije,ob upoštevanju naslednjega:(1) Evropska unija je ustanovila Solidarnostni sklad Evropske unije ("sklad"), da bi pokazala solidarnost s prebivalstvom regij, ki jih je prizadela nesreča.(2) Malta je vložila zahtevek za aktiviranje sklada 10. novembra 2003 zaradi nesreče, ki je bila posledica neurja in poplav. Španija je 1. oktobra 2003 vložila zahtevek v zvezi z nesrečo, ki je nastala zaradi požara. Tudi Francija je 26. januarja 2004 vložila zahtevek zaradi nesreče, nastale zaradi poplav.(3) Medinstitucionalni sporazum z dne 7. novembra 2002 omogoča uporabo sredstev sklada z letno zgornjo mejo 1 milijarde EUR.(4) Primeri neurij in poplav na Malti septembra 2003, gozdni požari v Španiji poleti 2003 in poplave v južni Franciji decembra 2003 izpolnjujejo pogoje za uporabo Solidarnostnega sklada Evropske unije –SPREJELA NASLEDNJI SKLEP:Člen 1Za splošni proračun Evropske unije se za proračunsko leto 2004 uporabi Solidarnostni sklad Evropske unije za zagotovitev zneska 21916995 EUR v obliki odobritev za prevzem obveznosti.Člen 2Ta sklep se objavi v Uradnem listu Evropske unije.V Strasbourgu, 30. marca 2004Za Evropski parlamentPredsednikP. CoxZa SvetPredsednikD. Roche[1] UL C 283, 20.11.2002, str. 1.[2] UL L 311, 14.11.2002, str. 3.--------------------------------------------------


title: 2004/562/ES : Sklep št. 198 z dne 23. marca 2004 o nadomestitvi in odpravi vzorčnih obrazcev, potrebnih za uporabo uredb Sveta (EGS) št. 1408/71 in 574/72 (E 110, E 111, E 111 B, E 113, E 114, E 119, E 128 in E 128 B)

text:
               5.8.2004

               SL

               Uradni list Evropske unije

               L 259/1

      SKLEP št. 198
   z dne 23. marca 2004
   o nadomestitvi in odpravi vzorčnih obrazcev, potrebnih za uporabo uredb Sveta (EGS) št. 1408/71 in 574/72
   (E 110, E 111, E 111 B, E 113, E 114, E 119, E 128 in E 128 B)
   (Besedilo velja za EGP in za Sporazum med EU in Švico)
   (2004/562/ES)
   UPRAVNA KOMISIJA ZA SOCIALNO VARNOST DELAVCEV MIGRANTOV JE –
   ob upoštevanju člena 81(a) uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene in samozaposlene osebe ter njihove družinske člane, ki se gibljejo znotraj Skupnosti (1), po kateri je Upravna komisija dolžna urediti vsa upravna vprašanja, ki izhajajo iz Uredbe (EGS) št. 1408/71 in kasnejših uredb,
   ob upoštevanju člena 2(1) uredbe Sveta (EGS) št. 574/72 (2) z dne 21. marca 1971, po kateri je Upravna komisija dolžna pripraviti vzorce dokumentov, potrebnih za uporabo teh uredb,
   ob upoštevanju Sklepa št. 153 z dne 7. oktobra 1993 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 001, E 103 do E 127) (3),
   ob upoštevanju Sklepa št. 177 z dne 5. oktobra 1999 o obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 128 in E 128 B) (4),
   ob upoštevanju Sklepa št. 179 z dne 18. aprila 2002 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 111, E 111 B, E 113 do E 118 in E 125 do E 127) (5),
   ob upoštevanju Sklepa št. 187 z dne 27. junija 2002 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 111 in E 111 B) (6),
   ob upoštevanju Sklepa št. 191 z dne 18. junija 2003 o nadomestitvi obrazcev E 111 in E 111 B z Evropsko kartico zdravstvenega zavarovanja (7),
   ob upoštevanju naslednjega:

               (1)

               Glede na vstop desetih novih članic v Evropsko Unijo 1. maja 2004 je treba prilagoditi obrazce, potrebne za uporabo uredb (EGS) št. 1408/71 in (EGS) št. 574/72.

               (2)

               S 1. junijem 2004 bo obrazca E 111 in E 111 B nadomestila Evropska kartica zdravstvenega zavarovanja v skladu s postopki, določenimi s Sklepom št. 191. Vendar bosta obrazca E 111 in E 111 B, izdana pred 1. junijem 2004, ostala v veljavi do 31. decembra 2004, razen, če bo na njiju naveden zgodnejši datum prenehanja veljavnosti.

               (3)

               Poleg tega imajo države članice, ki so navedene na seznamu v Prilogi Sklepa št. 197 z dne 23. marca 2004, odobreno prehodno obdobje za uvedbo Evropske kartice zdravstvenega zavarovanja. Tako bodo pristojni nosilci teh držav članic do 31. decembra 2005 še naprej izdajali obrazce E 111 po vzorcu, ki je v prilogi tega sklepa.

               (4)

               Uredba (ES) št. 631/2004 je spremenila in dopolnila uredbo (EGS) št. 1408/71 tako, da so s 1. junijem 2004 vse kategorije zavarovanih oseb upravičene do storitev, ki so zaradi zdravstvenih razlogov potrebne med bivanjem v drugi državi članici. Po tem datumu obrazci E 110, E 128 in E 128 B tako ne bodo več potrebni. Poleg tega se bo obrazec E 119 po tem datumu nanašal samo na denarne dajatve.

               (5)

               Na podlagi navedene uredbe bosta s 1. junijem 2004 razveljavljena odstavka 6 in 7 člena 17 Uredbe (EGS) št. 574/72. Zato je treba odpraviti obrazca E 113 in E 114.

               (6)

               Sporazum o Evropskem gospodarskem prostoru (Sporazum EGP) z dne 2. maja 1992, ki je bil dopolnjen s Protokolom z dne 17. marca 1993, Priloga VI, uveljavlja uredbi (ES) št. 1408/71 in (EGS) št. 574/72 v Evropskem gospodarskem prostoru.

               (7)

               Evropska skupnost in njene članice ter Švicarska konfederacija so podpisale sporazum o prostem pretoku oseb (sporazum s Švico), ki je začel veljati 1. junija 2002. Priloga II k temu sporazumu uveljavlja uredbi (EGS) št. 1408/71 in (EGS) št. 574/72 v odnosih med Evropsko unijo in njenimi članicami ter Švicarsko konfederacijo.

               (8)

               Iz praktičnih razlogov je treba uporabljati enake obrazce v Skupnosti, v Evropskem gospodarskem prostoru ter v odnosih med Skupnostjo in Švicarsko konfederacijo –

         SKLENILA:

               1.

               Vzorčni obrazec E 119 iz Sklepa št. 153 se nadomesti z vzorcem v Prilogi tega sklepa.

               2.

               Vzorčni obrazec E 111 iz Sklepa št. 187 se v obdobju od 1. junija 2004 do 31. decembra 2005 nadomesti z vzorcem v Prilogi tega sklepa. Načeloma vsi normativi, ki po Sklepu št. 190 veljajo za čitljive podatke na evropski kartici in se nanašajo na opis, nazive in dolžino podatkovnih polj ter opombe, veljajo tudi za vzorčni obrazec E 111.

               3.

               Vzorčna obrazca E 113 in E 114 iz Sklepa št. 179 se odpravita s 1. junijem 2004.

               4.

               Vzorčni obrazci E 110 iz Sklepa št. 153 ter E 128 in E 128 B iz Sklepa št. 177, se odpravijo s 1. junijem 2004.

               5.

               Pristojni organi držav članic bodo zainteresiranim (upravičencem, nosilcem idr.) omogočili uporabo obrazcev, ki ustrezajo vzorcem v prilogi tega sklepa.

               6.

               Vsak obrazec bo na voljo v uradnih jezikih Skupnosti. Vzorci so oblikovani tako, da so različne jezikovne različice popolnoma skladne.

               7.

               Ta sklep se objavi v Uradnem listu Evropske unije. Veljati začne s 1. junijem 2004.

            Predsednik Upravne komisije

         Tim QUIRKE

      (1)  UL L 149, 5.7.1971, str. 2. Uredba, nazadnje spremenjena z Uredbo (ES) št. 631/2004 Evropskega parlamenta in Sveta (UL L 100, 6.4.2004, str. 1).

      (2)  UL L 74, 27.3.1972, str. 1. Uredba, nazadnje spremenjena z Uredbo (ES) št. 631/2004.

      (3)  UL L 244, 19.9.1994, str. 22.

      (4)  UL L 302, 1.12.2000, str. 65.

      (5)  UL L 54, 25.2.2002, str. 1.

      (6)  UL L 93, 10.4.2003, str. 40.

      (7)  UL L 276, 27.10.2003, str. 19.

      PRILOGA


title: Sklep Sveta (SZVP) 2015/1065 z dne 2. julija 2015 o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah)

text:
               3.7.2015

               SL

               Uradni list Evropske unije

               L 174/23

         SKLEP SVETA (SZVP) 2015/1065
   z dne 2. julija 2015
   o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 25. novembra 2005 sprejel Skupni ukrep 2005/889/SZVP (1).

               (2)

               Svet je 3. julija 2014 sprejel Sklep 2013/430/SZVP (2) o spremembi Skupnega ukrepa 2005/889/SZVP in podaljšanju EU BAM Rafah do 30. junija 2015.

               (3)

               Na podlagi strateškega pregleda EU BAM Rafah bi bilo treba to misijo podaljšati za dodatnih 12 mesecev, tj. do 30. junija 2016.

               (4)

               Skupni ukrep 2005/889/SZVP bi bilo zato treba ustrezno spremeniti.

               (5)

               EU BAM Rafah se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Skupni ukrep 2005/889/SZVP se spremeni:

               1.

               člen 13(1) se nadomesti z naslednjim:
               „1.   Referenčni finančni znesek za kritje odhodkov, povezanih z EU BAM Rafah, za obdobje od 25. novembra 2005 do 31. decembra 2011 znaša 21 570 000 EUR.
               Referenčni finančni znesek za kritje odhodkov, povezanih z EU BAM Rafah, za obdobje od 1. januarja 2012 do 30. junija 2012 znaša 970 000 EUR.
               Referenčni finančni znesek za kritje odhodkov, povezanih z EU BAM Rafah, za obdobje od 1. julija 2012 do 30. junija 2013 znaša 980 000 EUR.
               Referenčni finančni znesek za kritje odhodkov, povezanih z EU BAM Rafah, za obdobje od 1. julija 2013 do 30. junija 2014 znaša 940 000 EUR.
               Referenčni finančni znesek za kritje odhodkov, povezanih z EU BAM Rafah, za obdobje od 1. julija 2014 do 30. junija 2015 znaša 940 000 EUR.
               Referenčni finančni znesek za kritje odhodkov, povezanih z EU BAM Rafah, za obdobje od 1. julija 2015 do 30. junija 2016 znaša 1 270 000 EUR.“;

               2.

               v členu 16 se drugi odstavek nadomesti z naslednjim:
               „Veljati preneha 30. junija 2016.“

         Člen 2
   Ta sklep začne veljati na dan sprejetja.
   Uporablja se od 1. julija 2015.

      V Bruslju, 2. julija 2015

            Za Svet

            Predsednik

         J. ASSELBORN

      (1)  Skupni ukrep Sveta 2005/889/SZVP z dne 25. novembra 2005 o ustanovitvi Misije pomoči Evropske unije za mejni prehod Rafa (EU BAM Rafah) (UL L 327, 14.12.2005, str. 28).

      (2)  Sklep Sveta 2014/430/SZVP z dne 3. julija 2014 o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah) (UL L 197, 4.7.2014, str. 75).


title: Odločba Komisije z dne 31. julija 1986 o seznamu obratov v Argentini, odobrenih za uvoz mesnih izdelkov v Skupnost

text:
Pomembno pravno obvestilo

|

31986D0414

Uradni list L 237 , 23/08/1986 str. 0036 - 0037 finska posebna izdaja: poglavje 3 zvezek 21 str. 0255  švedska posebna izdaja: poglavje 3 zvezek 21 str. 0255

		Odločba Komisijez dne 31. julija 1986o seznamu obratov v Argentini, odobrenih za uvoz mesnih izdelkov v Skupnost(86/414/EGS)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti,ob upoštevanju Direktive Sveta 77/99/EGS z dne 21. decembra 1976 o zdravstvenih problemih, ki vplivajo na trgovino z mesnimi izdelki znotraj skupnosti [1], kakor je bila nazadnje spremenjena z Uredbo (EGS) št. 3768/85 [2], in zlasti člena 17(1) Direktive,ker je v skladu s členom 17(1) Direktive 77/99/EGS treba sestaviti sezname obratov v tretjih državah, odobrenih za uvoz mesnih izdelkov v Skupnost; ker morajo ti obrati izpolnjevati zahteve, določene v Prilogi navedene Direktive;ker je Argentina poslala seznam obratov, odobrenih za izvoz trajno toplotno obdelanega konzerviranega govejega mesa in zamrznjenega kuhanega govejega mesa, segretega na notranjo temperaturo najmanj 80 °C, v Skupnost;ker so obiski Skupnosti na kraju samem pokazali, da so higienski standardi nekaterih od teh obratov zadovoljivi; ker se zato lahko uvrstijo na prvi seznam obratov, iz katerih je lahko odobren uvoz mesnih izdelkov, sestavljen po členu 17(1) navedene Direktive;ker je primer drugih obratov, ki jih je predlagala Argentina, treba ponovno preučiti na podlagi dodatnih podatkov v zvezi z njihovimi higienskimi standardi in njihovo sposobnostjo hitrega prilagajanja zakonodaji Skupnosti;ker se medtem in da bi preprečili nenadno prekinitev obstoječih trgovinskih tokov tem obratom lahko začasno dovoli, da nadaljujejo z izvozom mesnih izdelkov v tiste države članice, ki so jih pripravljene sprejeti;ker bo zato treba ponovno preučiti in po potrebi spremeniti to odločbo glede na ukrepe, sprejete v ta namen, in opravljene izboljšave;ker ta odločba temelji na obstoječih predpisih Skupnosti, ki veljajo za uvoz iz tretjih držav; ker bo zato to odločbo treba ponovno preučiti takoj, ko se zadevni predpisi spremenijo ali dopolnijo;ker poleg tega v skladu s členom 17(1) Direktive 77/99/EGS določbe o uvozu mesnih izdelkov iz tretjih držav, ki se sicer običajno uporabljajo v državah članicah, ne smejo biti ugodnejše od tistih, ki urejajo trgovino v Skupnosti; ker morajo s tem v zvezi za uvoz mesnih izdelkov iz obratov, navedenih v seznamu v Prilogi k tej odločbi, še naprej veljati tudi drugi veterinarski predpisi, zlasti v zvezi z zahtevami o zdravju živali, in splošne določbe Pogodbe;ker so ukrepi, predvideni s to odločbo, v skladu z mnenjem Stalnega veterinarskega odbora,SPREJELA NASLEDNJO ODLOČBO:Člen 11. Države članice lahko odobrijo uvoz mesnih izdelkov iz Argentine le iz obratov v Prilogi in v skladu z navedeno prilogo.2. Kljub temu lahko države članice do 28. februarja 1987 odobrijo uvoz mesnih izdelkov iz obratov, ki niso navedeni v Prilogi, vendar so jih uradno odobrili in predlagali argentinski organi dne 24. februarja 1986, če do 1. marca 1987 ni sprejeta nasprotna odločitev.Komisija pošlje državam članicam seznam teh obratov.3. Mesni izdelki iz odstavka 1 morajo biti pripravljeni iz svežega mesa, ki izvira iz obratov, odobrenih v skladu z zahtevami Direktive Sveta 64/433/EGS [3] ali Direktive Sveta 72/462/EGS [4].4. Za uvoz iz obratov iz odstavka 1 še naprej veljajo drugje določeni veterinarski predpisi, zlasti v zvezi z zahtevami o zdravju živali.Člen 2Ta odločba se uporablja od 1. avgusta 1986.Člen 3Ta odločba se ponovno pregleda in po potrebi spremeni pred 1. marcem 1987.Člen 4Ta odločba je naslovljena na države članice.V Bruslju, 31. julija 1986Za KomisijoFrans AndriessenPodpredsednik[1] UL L 26, 31.1.1977, str. 85.[2] UL L 362, 31.12.1985, str. 8.[3] UL 121, 29.7.1964, str. 2012/64.[4] UL L 302, 31.12.1972, str. 28.--------------------------------------------------PRILOGASEZNAM OBRATOVŠt. odobritve | Obrat | Naslov |13 | Swift Armour SA Argentina | Rosario, Santa Fé |20 | SA Frigorífico Monte Grande | Monte Grande, Buenos Aires |1352 | Frigorífico Meatex SA | Alejandro Korn, Buenos Aires |1822 | Meatex | Villa Ballester, Buenos Aires |1921 | San Telmo SACIAFIF | Mar del Plata, Buenos Aires |1930 | Vizental y Cia SACIA | San José, Entre Ríos |2067 | Cía elaborada de productos animales SAICAGT | Pontevedra, Buenos Aires |--------------------------------------------------